На основу члана 27. став 10. члана 28. став 2. члана 36. став 6. и члана 49. став 3. Закона о јавној својини („Сл.гласник РС", бр. 72/11, 88/13 и 105/14), члана 32. Закона о локалној самоуправи („Сл.гласник РС", бр. 129/2007 и бр. 83/2014) и члана 37. став 1. тачка 7. Статута Града Ниша ("Службени лист града Ниша", број 88/2008), Скупштина Града Ниша на седници од\_\_\_\_\_\_\_\_\_\_ 2015. године, доноси

**ОДЛУКУ**

**О ИЗМЕНАМА И ДОПУНАМА ОДЛУКЕ О ПРИБАВЉАЊУ, РАСПОЛАГАЊУ**

**И УПРАВЉАЊУ СТВАРИМА У ЈАВНОЈ СВОЈИНИ ГРАДА НИША**

**Члан 1.**

У Одлуци о прибављању, располагању и управљању стварима у јавној својини Града Ниша („Службени лист Града Ниша'', број 67/2013 и 85/2014), члан 14. мења се и гласи:

„Члан 14.

 Одржавање непокретних ствари у јавној својини Града врши се у складу са програмима капиталног улагања и одржавања објеката директних и индиректних корисника средстава буџета Града, по поступку регулисаном Законом о јавним набавкама, осим у случају када се инвестиционо одржавање врши по захтеву закупца у складу са Уредбом.

Надзор над радовима из става 1.овог члана, поверава се Јавном предузећу „Дирекција за изградњу Града Ниша.“

**Члан 2.**

 У Глави III ПРИБАВЉАЊЕ, ОТУЂЕЊЕ, КОРИШЋЕЊЕ И ЗАКУП СТВАРИ У ЈАВНОЈ СВОЈИНИ ГРАДА, одељак „3. Коришћење непокретних ствари у јавној својини“, мења се и гласи:

**„3. Коришћење непокретних ствари у јавној својини и пренос права**

 **коришћења на непокретним и покретним стварима у јавној својини.“**

**Члан 3.**

У члану 23. После става 1. Додају се нови ставови 2. и 3. који гласе:

 „Градске општине, месне заједнице, установе, јавне агенције и друге организације чији је оснивач Град Ниш, које немају статус државног органа и организације, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини Града, које су им пренете на коришћење.

 Право коришћења на стварима у јавној својини Града преноси се на неодређено време и без накнаде, са правом држања, коришћења у складу са природом и наменом ствари, давања у закуп и управљања у складу са Законом и другим законима, и са правом уписа права коришћења у јавној књизи о непокретности и правима на њима.“

**Члан 4.**

После члана 24. додаје се нови чланови 24а., који гласи:

„Члан 24а.

О преносу права коришћења на непокретним стварима у јавној својини Града, на предлог градског већа Града Ниша (у даљем тексту: **Веће**), решењем одлучује Скупштина града, у складу са Законом и овом одлуком.

 О преносу права коришћења на покретним стварима у јавној својини Града на предлог Службе, решењем одлучује Градоначелник, у складу са Законом и овом одлуком.

 Решење којим се преноси право коришћења на стварима у јавној својини, садржи: назив и пословно седиште правног лица, адресу, опис ствари на којој се преноси право коришћења, одредбу да се право коришћења преноси са правом управљања и са правом уписа права коришћења у јавној књизи о непокретности и правима на њима, одредбу да управљање стварима у јавној својини обухвата одржавање, обнављање и унапређивање, као и извршавање законских и других обавеза у вези са том непокретношћу, рок за закључење уговора о преносу права коришћења и друге потребне елементе.

 Решења из става 1. и 2. овог члана су коначна.

**Члан 5.**

 У члану 36. мења се став 3. и гласи:

 „Уколико учесник огласа у поступку прикупљања писаних понуда, односно јавног надметања, не прихвати почетну висину закупнине или ако буде изабран за најповољнијег понуђача, а не закључи уговор о закупу, губи право на повраћај депозита.“

**Члан 6.**

 Члан 42. мења се и гласи:

„Члан 42.

 На основу коначног решења, уговоре о прибављању, располагању и преносу права коришћења на стварима у јавној својини Града, у име Града закључује Градоначелник.

 Уговор о прибављању, располагању и преносу права коришћења на стварима у јавној својини Града закључен супротно одредбама става 1. овог члана, ништав је.“

**Члан** **7.**

 У члану 44. став 1. у тачки 10. после речи: „ простор,“, додају се речи: „осим за директне односно индиректне кориснике буџета Града“.

**Члан 8.**

 У члану 51. став 4. мења се и гласи:

 „Стручни надзор у току извођења радова вршиће привредни субјект из члана 14. став 2.“ ове Одлуке.

 После става 6., додаје се нови став 7. који гласи:

 „Закупац може бити ослобођен плаћања закупнине током периода извођења радова који имају карактер ивестиционог одржавања на закупљеној непокретности, у складу са Уредбом.“.

**Члан 9.**

 Члан 61. мења се и гласи:

„Члан 61.

 Хуманитарним организацијама које имају за циљ помоћ оболелој деци и лицима са инвалидитетом, удружењима грађана из области здравства, културе, науке, просвете, спорта, социјалне и дечије заштите, парламентарним странкама, који пословни простор не користе за стицање прихода, добровољним организацијама које учествују у спасилачким акцијама, може се дати у закуп пословни простор, уз обавезу плаћања закупнине у висини од 20% од висине закупнине утврђене чланом 58. Одлуке.“.

**Члан 10.**

 Члан 62. мења се и гласи:

„Члан 62.

 Агенције, дирекције, службе и друге организације чији је оснивач носилац права јавне својине, ради обављања послова из њиховог делокруга рада, имају обавезу плаћања закупнине у висини од 50 % од висине закупнине утврђене чланом 58. Одлуке.“

**Члан 11.**

 Члан 68. мења се и гласи:

„Члан 68.

 Износ закупнине за пословни простор у јавној својини Града, који се даје у закуп јавним надметањем, прикупљањем писаних понуда јавним огласом и непосредном погодбом, утврђује се применом критеријума и мерила из ове Одлуке, а у складу са Уредбом.

 Уколико пословни простор није дат у закуп ни после четири јавна надметања, односно прикупљања писаних понуда, пословни простор се даје у закуп непосредном погодбом у висини од 50% од висине закупнине утврђене чланом 58. Одлуке, с тим да рок уговора о закупу не може бити дужи од три године.

**Члан 12.**

 Члан 71. брише се.

**Члан 13.**

 Овлашћује се Служба за послове Скупштине Града Ниша да сачини и објави пречишћени текст ове Одлуке.

**Члан 14.**

 Ова Одлука ступа на снагу осмог дана од дана објављивања у „Службеном листу Града Ниша“.

**БРОЈ:\_\_\_\_\_\_\_\_\_\_\_\_\_\_\_\_\_**

**У НИШУ,\_\_\_\_\_\_\_\_\_\_2015.године**

**СКУПШTИНА ГРАДА НИША**

 **ПРЕДСЕДНИК**

 **Проф. др Миле Илић**